**4. V.Kukk´e nimelise mälestusvõistluse laskmises juhend**

**VLADIMIR KUKK** (1. V 1911 Riia – 11. I 1990 Luzern, Šveits), laskur. Lõpetas 1930 Pärnu poeglaste gümnaasiumi ja 1931 nooremleitnandina sõjakooli. Mängis Tervise ridades võrk- ja korvpalli. Laskmist hakkas regulaarselt harrastama 1938 Kaitseliidus töötades. Kuulus 1939 Eesti koondisse. MM-il 1939 sõjapüssist 3 x 20 lasku meeskondlik pronks. Parimaid tulemusi: täpsussõjapüssist 3 × 20 lasku 535 (1937), väikepüssist 3 × 40 lasku 1132 (1938). Erimeister (1937). Töötas Kaitseliidu Pärnu maleva staabis kirjutajana ja Pärnu gümnaasiumis riigikaitseõpetajana. II maailmasõja ajal sai Narva rindel haavata ja sattus Austriasse ning hiljem Šveitsi. Võistles 1947 Stockholmis MM-il. Osales aktiivselt Šveitsi spordielus. Tuli 1947 väikepüssist püstiasendis laskmises Šveitsi meistriks. Oli Luzerni laskurklubi laekur. Võrkpallihuvilisena asutas Luzerni Volleyballi klubi ja oli selle esimene treener. 1953–73 Eesti Šveitsi Seltsi esimees.

**Laskevõistluse eesmärk:**

Populariseerida lahingrelvast laskmist kaitseliitlaste hulgas ja teha koostööd sõprusorganisatsioonidega.

Selgitada välja parimad laskurid.

**Koht ja aeg:**

Kikepera harjutusvälja Lutsu lasketiir 27.-28.08.2016.

27.08.2016 toimub ettevalmistav harjutus ja treening, 28.08.2016 toimub võistlus.

Võistluspäeval osalejate kogunemine kell 09.30 – 10.00 laskepaigas.

Võistluste algus 10.00 laskepaigas.

**Võistlustingimused:**

Osa võtavad Pärnumaa Maleva malevkondade ja kutsutud külaliste **4-liikmelised** võistkonnad koos ühe esindajaga. Võistlus on individuaalne-meeskondlik. Meeskonna iga liige osaleb kõikidel võistlusaladel.

Võistlusel lastakse modifitseerimata **7,62 mm automaadist AK- 4, 7,62 mm kuulipildujast KSP-58, 5,56 mm automaadist M16A1 ja 9 mm püstolist H&K USP**. Relvad tagatakse võistluse korraldaja poolt.

Riietus laskmisel: vastavalt ilmastikule.

Võistluse korraldaja tagab laskemoona.

**Võistlusalad:**

**7,62 mm automaat AK-4**

Distants 300 m, lamades ja põlvelt.

Proovilasud: lamades laskeasendist, aega 4 minutit, 5 lasku.

Võistluslaskmine: lamades laskeasendist 10 lasku; põlvelt laskeasendist 10 lasku. Aega võistluslaskudeks kokku 15 minutit

Laskeasendid

1. Lamades asendist laskmisel laskur lamab kõhuli laskekohal, näoga märklehe poole. Relva hoitakse parema käega püstolkäepidemest, vasaku käega laesäärest või salvest, relva kaba toetub vastu paremat õlga. Käte küünarvarred (küünarnukist randmeni ) ja relv (ka padrunisalv) peavad olema selgelt eraldatud laskekoha pinnast ning kõikidest kõrvalistest esemetest. Rihma kasutamine on lubatud. Käed ei tohi omavahel kokku puutuda.
2. Põlvelt laskmisel laskur istub parema jala kannal, põlv toetub maha. Põlve all võib kasutada põlvekotti. Kui laskur ei kasuta põlvekotti, võib parema jala laba olla pööratud mistahes nurga all. Relva hoitakse vasaku käega laesäärest, parema käega püstolkäepidemest ja kaba toetub vastu paremat õlga. Vasak küünarnukk toetub põlvele. Relva rihma võib kasutada.
3. Vasakukäelistel on relva hoidmise asendid vastupidised paremakäelistele.

Märkleht nr 4. (KVJ 16.03.2010.a Kk Nr 90 „Kaitseväe ja Kaitseliidu laskeväljaõppe eeskiri“).

**Kuulipilduja KSP-58**

Distants 300 m, lamades laskeasendist.

Proovilasud: aega 4 minutit, 5 lasku.

Võistluslaskmine: lamades laskeasendist, 50 lasku, aega 15 minutit.

**5,56 mm automaat M16A1**

Distants 50 m püsti laskeasendist.

Proovilasud: aega 4 minutit, 5 lasku.

Võistluslaskmine: püsti laskeasendist: 20 lasku, aega 15 minutit.

**9 mm püstol H&K USP**

Distants 25 m püsti laskeasendist.

Proovilasud: aega 4 minutit, 5 lasku.

Võistluslaskmine: püsti laskeasendist: 10 lasku, aega 15 minutit.

**Võitjate selgitamine:**

Võistluse paremusjärjestus selgitatakse välja iga relva individuaalselt suurima punktisumma saavutanud laskja ja võistkondlikult kõikide relvade arvestuses kokku suurima punktisumma saavutanud täiskoosseisuline (4+1) võistkond.

Võrdse punktisumma korral on võitja või tulemusega eespool olev võistleja see, kellel on automaadist laskmises rohkem tabamusi 10 punkti alas. Kui ka need on võrdsed, siis võrreldakse 9 punkti alas olevaid tabamusi jne.

**Protestid:**

Kõik protestid esitatakse kirjalikult võistluse peakohtunikule mitte hiljem kui 10 minutit peale viimase laskjate vahetuse märklehtede kontrollimist.

**Registreerumine:**

Võistlusel osaleva võistkonna ja esindaja nimed esitada **mitte hiljem kui 08.08.2016** e-posti aadressil vello.selter@kaitseliit.ee

Koostas:

Rainer Ristimets

vanemseersant

relvur